Alliansen – Alternativ for Norge

Alliansen – Alternativ for Norge, tidligere Alliansen, er et norsk høyreradikalt politisk parti. Partiet ble stiftet i 2016 og har hatt lav oppslutning ved valg. Ved stortingsvalget 2021 fikk partiet  stemmer, tilsvarende 0,1 % av de avgitte stemmene.

Partileder Hans Jørgen Lysglimt Johansen har gjentatte ganger uttrykt rasistiske og andre ekstremistiske holdninger. I 2021 nominerte partiet flere listekandidater med tilknytning til nynazistiske miljøer. Partiet har blitt kritisert for å fremme høyreekstreme interesser, og politikere fra flere partier, fra Fremskrittspartiet til Rødt, har offentlig tatt avstand fra det. Alliansen beskrives som etnonasjonalistisk med påvirkning fra identitærbevegelsen og alt-right. 

Finansielt har partiet mottatt støtte fra blant andre skipsreder og vinprodusent Dan Odfjell, bosatt i Chile, som ifølge NRK bidro med en halv million kroner i 2016. I oktober 2023 mistet partiet retten til offentlig partistøtte, da det ikke lenger oppfylte minstekravene fastsatt av partilovnemnda.

Partiets ungdomsorganisasjon heter Alliansenungdommen.

 Program og ideologi 
 Enmannsparti 
Alliansen kjennetegnes ved at det i praksis fungerer som et enmannsparti, ledet av Hans Jørgen Lysglimt Johansen. Partiet har ingen formelle medlemmer og kun én tillitsvalgt. Det har heller ikke et tradisjonelt partiprogram. I stedet er alle listekandidater fristilt og representerer kun seg selv. Hvem som helst kan nominere seg selv eller andre til partiets valglister, men den endelige godkjenningen av kandidater ligger hos Lysglimt Johansen, som oppgir «sanndruelighet» og «mot» som avgjørende kriterier.«Alliansens konspirasjonsproblem», John Færseth, innlegg hos Antirasistisk Senter, 22. mai 2017

 Ideologi 
Alliansen har koblinger til det nynazistiske miljøet i Norge, og partiets leder er kjent for en rekke antisemittiske utsagn. Partiet har blitt kritisert for å fremme fremmedfiendtlige og rasistiske holdninger, noe som har ført til bred politisk avstand fra partier som Fremskrittspartiet til Rødt.

Hovedsakene til Alliansen, ifølge Lysglimt Johansen, er norsk utmelding fra EØS- og Schengen-avtalen samt motstand mot innvandring og endringer i det demokratiske system. Partiet har ikke et fastsatt partiprogram, men baserer seg på nasjonalistiske ideer og slagord som «Norge først!». Carline Tromp beskriver partiets retorikk som beslektet med alt-right-bevegelsen.

Statsviteren Hilmar Mjelde beskriver Alliansen som et høyrepopulistisk og høyreradikalt parti, med klare paralleller til Donald Trumps politiske stil og plattform. Lysglimt Johansen profilerte seg som en tydelig Trump-tilhenger under valgkampen i 2016 og har uttalt at Alliansen er inspirert av Trumps politiske suksess. Han har særlig trukket frem Trump som et maskulint forbilde og en motstander av såkalte «falske nyheter». Partiet blir sammenlignet med tidligere personalistiske partier som Jean-Marie Le Pens Rassemblement National, Alice Weidels Alternative für Deutschland og Silvio Berlusconis Forza Italia.

I 2023 ble listetopp i partiet, Joachim Smørdal Haug fra Kongsberg, omtalt etter å ha erklært seg som nazist og uttrykt hat mot jøder, «negre» og «sodomitter».

 Historikk 
 Etablering og utvikling 
Alliansen – Alternativ for Norge ble stiftet 22. november 2016 under navnet Alliansen og ble registrert i Partiregisteret av Hans Jørgen Lysglimt Johansen 5. januar 2017. Partiet ble slettet i februar 2021, men samme år ble et nytt parti registrert under navnet Alliansen – Alternativ for Norge.Se oppdaterte opplysninger i Partiregisteret ; besøkt 7. mai 2021.

Partiets opprinnelse har også tilknytning til et tidligere initiativ med samme navn, lansert høsten 2016 av Mikkel Dobloug, hvor FrP-politiker Christian Tybring-Gjedde var foreslått som leder. Samme år profilerte Lysglimt Johansen seg som en tydelig Donald Trump-supporter.

 Lokale etableringsforsøk 
Høsten 2020 kjøpte en person som var oppført som førstekandidat på Alliansens Rogaland-liste et hus i Sola kommune, med planer om å etablere et hovedkvarter for partiet der. Tiltaket møtte bred politisk motstand både i kommunen og i Rogaland fylke. I desember 2020 ble det kjent at huseieren hadde solgt eiendommen og trukket seg fra partiets valgliste.

 Kommunestyrevalget 2023 
Ved kommunevalget i Oslo i 2023 inneholdt Alliansens liste en rekke personer med ulik bakgrunn, inkludert komikere og personer fra ulike politiske partier.«Alliansen – Alternativ for Norge Kommunestyrevalg 2023 i Oslo», Valgdirektoratet, 2023 Blant dem var Johan Golden, som også ufrivillig ble ført opp på Alliansens liste i 2019. Den gang holdt han en pressekonferanse der han tok sterk avstand fra Lysglimt Johansen og partiets politikk.«Provoserer med Pride-liste», Dagbladet, 29. mars 2023

Ved fylkestingsvalget i 2023 oppnådde partiet 0,1 % av stemmene på landsbasis.

 Valgresultater 
 Stortingsvalget 2017 
I august 2017 uttalte partileder Hans Jørgen Lysglimt Johansen at han trodde flere av partiets støttespillere var tilknyttet Den nordiske motstandsbevegelsen.

Ved stortingsvalget 2017 stilte Alliansen liste i alle fylker og oppnådde 0,11 % av stemmene, totalt  stemmer.

I skolevalget samme år fikk partiet 0,9 % av stemmene. På Sam Eyde videregående skole i Aust-Agder, hvor Lysglimt Johansen deltok i debatt, oppnådde Alliansen 8 %. Den høyeste registrerte oppslutningen var ved Valler videregående skole i Bærum, hvor partiet fikk 9,7 %, selv om legitimiteten rundt dette resultatet har vært omdiskutert.

 Kommunestyre- og fylkestingsvalget 2019 
Våren 2019 ble Alliansen nektet deltakelse på Arendalsuka, blant annet fordi partiet ble ansett som hatefullt, og fordi Arbeiderpartiet truet med boikott dersom partiet fikk delta.

Ved kommunestyre- og fylkestingsvalget førte Lysglimt Johansen opp flere kjente FrP-politikere på Oslo-listen, deriblant daværende justisminister Jøran Kallmyr og Carl I. Hagen, uten deres samtykke.

Partiet stilte lister i to kommuner og fikk totalt 639 stemmer.

 Navneendring og nytt parti 2021 
Den 16. februar 2021 ble partiet Alliansen slettet fra Partiregisteret. Samme dag ble Alliansen – Alternativ for Norge registrert som et nytt parti. Partilovnemnda besluttet at partistøtten til det tidligere partiet skulle opphøre, og at det nye partiet ikke hadde rett til å overta denne støtten. Partiledelsen begrunnet nyregistreringen med at det var enklere å samle inn  underskrifter nasjonalt enn 500 underskrifter i hver valgkrets.

 Stortingsvalget 2021 
I forkant av stortingsvalget 2021 samlet partiet inn underskrifter med slagordet Nei til bompenger. Dette ble kritisert av lokale bompengemotstandere, og Folkeaksjonen Nei til mer bompenger i Fredrikstad og Sarpsborg, som mente Alliansen forsøkte å villede velgere.

Kommunal- og moderniseringsdepartementet påla partiet å tilbakebetale tre fjerdedeler av partistøtten for 2021, ettersom det hadde slettet seg selv fra Partiregisteret og registrert et nytt parti med lavere krav til underskrifter.

Under valgkampen oppsøkte Alliansen Valler videregående skole med plakater hvor det sto «stopp døds-kvaksinen» og tilbød elever 500 kroner for å ikke ta koronavaksinen.

I skolevalget 2021 oppnådde partiet 1,4 % av stemmene ( stemmer).

Ved stortingsvalget stilte partiet liste i alle fylker og fikk 0,1 % av stemmene, totalt  stemmer.

 Alliansenungdommen 
I 2018 vakte Alliansens ungdomsorganisasjon oppsikt ved å dele ut falske løpesedler i Oslo. Løpesedlene utga seg for å være fra Miljøpartiet De Grønne (MDG) og hevdet at partiet forsvarte barneekteskap.

MDG politianmeldte Alliansen for uberettiget bruk av partiets identitet, noe som er straffbart etter straffeloven § 202 og kan medføre opptil to års fengsel.

 Referanser 

 Eksterne lenker 



Kategori:Politiske partier i Norge
Kategori:Politiske partier etablert i 2016
Kategori:Konservative partier i Norge